Kamajų Antano Strazdo gimnazija

**Kamajų Antano Strazdo gimnazija** – dieninė, savarankiško mokymosi bendrojo lavinimo mokykla Kamajuose (Rokiškio raj.), K. Šešelgio g. 9, vykdanti pagrindinio, vidurinio ir papildomo ugdymo programas lietuvių kalba. Įstaigos kodas 190250136. Steigėjas Rokiškio rajono savivaldybės taryba. 

## Istorija

1774 m. Kamajuose veikė parapijinė mokykla, kurioje mokėsi 22 mokiniai. 1864 m. jos vietoje įsteigta valdiška pradinė mokykla, kurioje visi dalykai, išskyrus tikybą, buvo dėstomi rusų kalba. 1908–1934 m. veikė pradinė keturių skyrių mokykla. 1935 m. įsteigiamas penktasis, o 1936 m. – šeštasis skyriai.

Nuo 1944 m. spalio mėn. pradeda veikti progimnazija, kuri 1948 m. reorganizuojama į vidurinę mokyklą. Mokykla buvo įsikūrusi septyniuose pastatuose. Veiklos pradžioje nebuvo reikiamų patalpų, centrinis pastatas nebuvo baigtas statyti, mokykla neturėjo jokių mokymo bei vaizdinių priemonių. Dauguma mokytojų dirbo baigę tik gimnaziją. 1950 m. išleista pirmoji abiturientų laida. 1963 m. mokyklai suteiktas kunigo ir poeto Antano Strazdo (1760–1833) vardas.

1965 m. pastatytas dvylikos klasių priestatas su centrinio šildymo katiline, metalo ir medžio dirbtuvėmis, bufetu. Senose patalpose įsikūrė vaikų darželis, bendrabutis. 1967 m. pastatyta sporto salė, 1980 m. pastatytas mokyklos priestatas su tipiniais fizikos, chemijos, biologijos, karinio rengimo kabinetais, metalo dirbtuvėmis, valgykla, garažais, skystu kuru veikiančia katiline. 1976 m. pereita dirbti į kabinetinę sistemą. 1985 m. įrengtas šlovės kambarys, kuris 1989 m. pertvarkytas į mokyklos muziejų. 1988 m. atliktas mokyklos remontas, suremontuota aktų salė. Tais pačiais metais atsisakyta kabinetinės sistemos.

1989–1990 m. nustojo veikti komjaunimo ir pionierių organizacijos, mokykla buvo depolitizuota. Tais pačiais metais pradėta dėstyti tikybą. 1994–1995 m. vėl pereita prie kabinetinės sistemos, atliktas biologijos, fizikos, vokiečių, pradinių klasių ir kabinetų, valgyklos kapitalinis remontas. Atnaujintas pirmojo ir antrojo aukšto interjeras. 2000 m. kovo mėn. Antano Strazdo 240-ųjų gimimo metinių proga atidarytas poeto portretas (dailininkas Jokūbas Zovė). Tais pačiais metais mokyklai suteikta teisė įgyvendinti profilinį mokymą trečioje pakopoje.

1994–1995 m. dirbo 26 mokytojai, 8 iš jų buvę mokyklos auklėtiniai, mokėsi 189 mokiniai. 2000–2001 m. mokykloje mokėsi 276 mokiniai, dirbo 26 pedagogai. 2004 m. mokykloje mokėsi 384 mokiniai, dirbo 50 pedagogų.

2020 m. prijungta Jūžintų mokykla.

## Direktoriai
* Alfonsas Vasiliauskas (1964–1987)
* Augutis Tymukas (1992–2017)
* Loreta Grochauskienė (nuo 2018)

## Žymūs mokytojai
* Audronė Gabienė, direktoriaus pavaduotoja ugdymui
* Loreta Grochauskienė, direktorė

## Mokiniai
Mokyklą yra baigę 1202 abiturientai: 6 aukso ir 16 sidabro medaliais, 4 tapo habilituotais daktarais ir 6 daktarais.

## Gimnazijos himnas

: Žalumos apsupty
: Ir šviesos sklidina
: Vis skambučiais šauki -
: Į klases mus kvieti
: Tu, miela mokykla.

: Auginki, globoki,
: Šviesos kelią rodyk
: Ir širdis pripildyk
: Gerumo, vilties
: Te skamba čia juokas,
: Te žodis išmoko
: Tos meilės pasauliui
: Lyg Strazdo giesmė.

: Pamokų ta rimtis,
: Žodžiai klasės lentoj,
: Šiltas draugo šypsnys
: Visada pasiliks
: Atminties gilumoj.

: Palydėk mus su saule
: Į gyvenimo kelią.
: Te žingsnį kiekvieną
: Nuskaidrins mintis,
: Kad metams prabėgant
: Mano žemėje šviečia
: Gražiausias jaunystės
: Dienų žiburys.

*Žodžių autorė Nijolė Markevičienė, muziką kūrė Ramunė Glinskienė.*

## Nuorodos
* Mokyklos svetainė